Document ID: /roh_data/filtered/fineweb-2-filterrobots_roh.jsonl.gz/35286

Opiniuns divergentas pertutgant la plazza da glatsch
Il studi constatescha tranter auter che la vischnanca da Mustér stuess dentant investir surtut en las hallas da sport e la halla da tennis sco era en la plazza da glatsch. Ma gist questa plazza chaschuna discussiuns. Ils auturs dal studi scrivan ch’ins na dastga era betg temair da serrar questa plazza. D’ina autra opiniun èn la suprastanza e la cumissiun dal CSC. La plazza da glatsch saja ina purschida impurtant per la vischnanca, per la regiun ed il turissem, di Clemens Berther che presidiescha la cumissiun. Perquai hajan els era dumandà il cussegl da vischnanca: glatsch gea ubain na. Sch’ins dia dentant gea stoppian ins era cumprar ina maschina nova da schubregiar glatsch. La veglia haja 49 onns.
Custs dad 1 milliun francs
Els sajan dentant conscients ch’il CSC na rendia betg. Tenor il studi custia quel mintg’onn a la vischnanca da Mustér ca. 1 milliun francs inclusiv contribuziuns a scolas ed uniuns, amortisaziuns e tschains). Sco Clemens Berther di na dastga la vischnanca dentant resguardar mo las finanzas, mo bain era ils avantatgs per scolas ed uniuns e la valur
turistica dal center.
Mantegnair e modernisar cun reducir ils custs
Era sch’il studi recumonda da investir a moda ponderada, ston ins renovar il CSC. Impurtant saja tenor il president da la cumissiun ch’ins mantegnia il bajetg, surtut era per spargnar energia.
La finamira è da mantegnair e modernisar il CSC cun reducir ils custs.